PPKE BTK

**PÁZMÁNY SZENIOR EGYETEM**

2022 tavaszi szemeszter

**jelenléti (offline) kurzus**

**A halál problémája: egy metafizikai alapkérdés különféle aspektusai**

*Tudományág:* metafizika

A filozófia alapvető törekvése, hogy meghatározza a valóság átfogó karakterét (metafizika és ontológia), amely törekvésében legfőbb motivációja az ember helyének és lényegének kijelölése az Egészen belül (antropológia, társadalomfilozófia stb.), megállapítva az ember kötelességeit és a helyes vagy boldog élet kritériumait is (etika). Ha ebből az egyszerű, de tartható meghatározásból indulunk ki, könnyen belátható lesz, hogy a halál problémájának tisztázási kísérlete nélkül a filozófia nem teljesítheti feladatát. Metafizikánk és ontológiánk sem egzsintenciálisan közömbös, hiszen lényegében már dönt arról, miként tekintsünk az emberre s annak halandó voltára, ez pedig kitörölhetetlenül nyomokat fog hagyni etikai állásfoglalásunkban is. Joggal állapítja meg Schopenhauer: „A filozófiának voltaképp sugalmazó szelleme vagy Muzagetésze: a halál, ezért mondja Szókratész, hogy a filozófia *thanatu meleté*, a halállal való foglalkozás. Aligha filozofálna az ember, ha a halál nem volna.”

A kurzus a halálról való gondolkodás különféle aspektusaiba kíván betekintést nyújtani. Ilyen *először* a metafizikai-ontológiai sík, ahol a kérdést úgy vethetjük föl, miként határozzák meg az összvalóság természetéről szóló különféle elméletek a halál mibenlétéről tett későbbi állításokat. *Másodszor* külön figyelmet érdemel az életbölcsesség-, később pedig egzisztenciális irodalom, amely jellemzően titokként hagyja meg azt, mit is jelent a halál, s inkább arra koncentrál, miképpen élhetünk méltó és autentikus életet ezzel a gyötrő titokkal szembenézve. *Harmadszor* a filozófia kezdeteitől meglévő halhatatlanság-érvek közül ismerünk meg néhányat, szemügyre véve ezeknek az érveléseknek erősebb és gyengébb pontjait is. *Negyedszer* egy olyan területre pillantunk be, amely (bizonyos fokig) az előbb említett érvek erősségétől függetlenül is megáll a lábán. Ez a metafizika és vallásfilozófia határmezsgyéjén mozgó teodicea-probléma, amely főképp a korán és nem vétkek következményeképp meghaltak sorsát kívánja az isteni jósággal vagy általában egy értelmes világrenddel összeegyeztetni. Végül *ötödször* és kitekintésképpen szóba kerülnek majd az utóbbi évtizedek azon empirikus kutatásai is, amelyek a klinikai halálból visszetértek beszámolói, illetve a halál biológiai folyamatának tanulmányozásán keresztül próbálnak fényt vetni a halál ősi rejtélyére.

Az előadások **szerdai** napokon 17 órakor kezdődnek.

|  |  |
| --- | --- |
| Előadó: **Dr. Szombath Attila,** hab. egyetemi docens, PPKE BTK Filozófia Tanszék | |
| Március 2. | A halál problémája a kérdés filozófiai artikulációja előtt – irodalom |
| Március 9. | A halál problémája a kérdés filozófiai artikulációja előtt – vallás |

|  |  |
| --- | --- |
| Március 16. | A halál problémája a filozófián belül – strukturális és ontológiai szempontok |
| Március 23. | Végső megalapozás az ontológiában és a filozófiai antropológiában |
| Március 30. | Példák a filozófiatörténetből a halhatatlanság igazolására I. |
| Április 6. | Példák a filozófiatörténetből a halhatatlanság igazolására II. |
| Április 27. | Példák a filozófiatörténetből a halhatatlanság igazolására III. |
| Május 4. | A halál az életbölcseleti irodalomban és az egzisztencia-filozófiában |
| Május 11. | Halál és teodicea |
| Május 18. | Kortárs empirikus kutatások az ún. „halálközeli tapasztalatokról” |
| Május 25. | Összefoglaló előadás |